Henré Pretorius: Gesinsman weer terug op die kassieHenré Pretorius. (Foto: Verskaf) Henré Pretorius is ŉ gesinsman in murg en been, maar die akteursbloed vloei ook sterk deur sy are en daarom het hy besluit om weer voor die kameras in te skuif. Hy was jare lank agter die skerms in die televisiebedryf bedrywig as sakeman met sy eie vervaardigingsmaatskappy, maar het onlangs, tot sy aanhangers se groot vreugde, weer op die kassie in die uiters gewilde kykNET-dramareeks Fynskrif verskyn. In dié reeks vertolk Pretorius die rol van Dewald, ŉ sakeman in die boubedryf, wat Lara Kruger, vertolk deur Tinarie van Wyk Loots, se lewe deurmekaar kom krap, by die werk en in haar persoonlike lewe. Pretorius vertel hy het dit geniet om aan die reeks te werk aangesien hy reeds jare vantevore saam met Van Wyk Loots gewerk het en hulle ook goeie vriende is. Hy is ook vol lof vir die ander lede van die produksie. “Dit was ŉ professionele stel en almal het hul beste gelewer om dieselfde doel te bereik. Dit was ŉ lekker kreatiewe proses om by betrokke te wees. Die storie is fantasties geskryf en ek hou van die manier waarop die karakters praat – die produksie is net wêreldklas na my mening.” Pretorius beskryf Dewald as die katalisator wat die onderliggende probleme in Lara en haar man, Jaco, se huwelik na die voorgrond bring. “Lara se gesinslewe is op die punt waar dinge uitmekaar val. Haar man en kind, Alex, voel sy is nog altyd behep met werk. Haar komplekse verhouding met Dewald is eintlik die manifestering van haar werk wat té persoonlik raak.” Hoewel hy nie te veel van die derde seisoen van dié reeks kan verklap nie, wat in April op kykNET begin uitsaai, vertel hy dat daar ŉ paar omstrede dinge gaan gebeur met die tender waarmee Lara hom gehelp het. Chanelle de Jager en Henré Pretorius in ‘Projek Dina’. (Foto: Verskaf) “Dit lyk of alles nie pluis is nie en Dewald vra Lara dus om te help met die probleme. Daar kom ook ŉ paar goed vorendag wat almal in die moeilikheid kan bring. Dit was die lekker ding van om die rol van Dewald te vertolk, want hy het sekere kwessies in Lara se lewe na vore gebring, wat alles nou omverwerp,” sê Pretorius. Pretorius is ook tans te sien in die nuwe kykNET-dramareeks Projek Dina, met Chanelle de Jager, Chumani Pan en Tim Theron in die hoofrolle. Projek Dina speel af in die werks- en lewensomgewing van die blitsreaksie-taakspan, waar die druk hemelhoog en die ruimte vir foute piepklein is. Noudat die taakspan pas saamgestel is deur die Wes-Kaapse polisie – as ŉ manier om die vinnig toenemende aantal gevalle van vermiste persone in Suid-Afrika te bestry – het die lede van die taakspan ŉ skynbaar onmoontlike taak op hande: om die vermiste persone in Kaapstad op te spoor en hulle een vir een huis toe te bring. Pretorius vertolk die rol van Ronel Oosthuizen, vertolk deur De Jager, se man, Wynand. “Hy is ŉ kunstenaar en meestal tuis saam met die kinders. Ronel het ŉ baie chaotiese en emosioneel dreinerende werk en Wynand is haar veilige hawe.” Henré Pretorius. (Foto: Verskaf) So ook is Pretorius ŉ veilige hawe vir sy vrou, Nadine, en hulle drie seuns, onderskeidelik 11, nege en sewe jaar oud. “Toe my kinders kleiner was, wou ek meer tuis wees saam met hulle en my vrou en daarom het ek baie lank slegs op my maatskappy gefokus. Die maatskappy was in Johannesburg, maar ons woon op Darling, so ek moes sewe jaar lank pendel tussen die Goudstad en die Kaap. “Ek wou meer by my gesin wees, so ek het my aandele in die maatskappy verkoop en besluit ek wil weer meer betrokke raak voor die kameras.” Hy vertel sy drie seuns het hom nie in Fynskrif gesien nie, maar weet wel hulle pa is ŉ bekende gesig op televisie. “Hulle het grootgeword op stelle en maak ook hulle eie video’s,” vertel hy. Tog bly hy steeds lief vir die werk agter die skerms. “So lekker soos dit is om ŉ akteur te wees, is daar nie gereelde werk nie en ek is baie bewus daarvan. Daar is ook natuurlik soveel goeie akteurs wat om dieselfde rolle meeding. “Ek sou graag vanjaar betrokke wou raak by rolprente, hetsy kortflieks of vollengteflieks. Ek het ŉ agent in die Kaap en hy help my uitkyk vir lekker rolle. Dit is só lekker om dit weer te kan doen!”